Tähelepanu! Artikkel on enam kui 5 aastat vana ning kuulub väljaande digitaalsesse arhiivi. Väljaanne ei uuenda ega kaasajasta arhiveeritud sisu, mistõttu võib olla vajalik kaasaegsete allikatega tutvumine.
Välistegurid kiirendasid inflatsiooni augustis
Tarbijahindade aastakasv kiirenes Eestis 3,6 protsendilt juulis 3,8 protsendini augustis. Hinnatase tõusis juuliga võrreldes 0,5%.
Eurostati esialgse hinnangu kohaselt kiirenes ka euroala koguinflatsioon 2,4 protsendilt juulis 2,6 protsendini augustis.
Järgneb Eesti Panga ökonomisti Kaspar Oja kommentaar.
Inflatsioonisurvet põhjustasid peamiselt maailmaturul toimuvad arengutendentsid. Mootorikütuse hind on eurodes arvestades tõusnud taas rekordiliste tasemete lähedale. Toidutoormete, eelkõige teraviljade ja toiduõlide hinnataset tõstavad maailmaturul mitmes piirkonnas valitsevad ebasoodsad ilmaolud.
Välismaistest teguritest vähem sõltuv teenuste ja tööstuskaupade inflatsioon püsib suhteliselt madal. Seda näitab alusinflatsioon, mis oli augustis 1,7%. Palgakasv on küll aeglustunud 5 protsendile, kuid on endiselt tootlikkuse kasvust kiirem. See näitab, et sisemaistest teguritest tingitud inflatsioon võib edaspidi hoogustuda.
Eesti Pank prognoosib 2012. aasta inflatsiooniks 3,9%.